b'\n_START_ARTICLE_\nTom\xc3\xa1\xc5\xa1 Garrigue Masaryk\n_START_PARAGRAPH_\nTom\xc3\xa1\xc5\xa1 Garrigue Masaryk (Hodon\xc3\xadn, 7. o\xc5\xbeujka 1850. - Prag, 14. rujna 1937.), \xc4\x8de\xc5\xa1ki politi\xc4\x8dar, filozof i sociolog._NEWLINE_Profesor filozofije na Pra\xc5\xa1kom sveu\xc4\x8dili\xc5\xa1tu. Godine 1889. s Kramarom je osnovao liberalnu politi\xc4\x8dku grupu Realisti, koja se povezala s Mlado\xc4\x8de\xc5\xa1kom strankom. Osniva\xc4\x8d je i ideolog liberalne \xc4\x8ce\xc5\xa1ke narodne stranke koja se borila za autonomiju \xc4\x8ce\xc5\xa1ke u sklopu Austro-Ugarske._NEWLINE_Godine 1909. poma\xc5\xbee obrani u Veleizdajni\xc4\x8dkom procesu u Be\xc4\x8du. Godine 1914. odlazi u emigraciju, gdje razvija intenzivniju politi\xc4\x8dku djelatnost za stvaranje samostalne \xc4\x8dehoslova\xc4\x8dke dr\xc5\xbeave. Pred kraj rata na \xc4\x8delu je privremne \xc4\x8dehoslova\xc4\x8dke vlade. U Washingtonu je 16. listopada 1918. godine izdao Deklaraciju o nezavisnosti \xc4\x8cehoslova\xc4\x8dke. Bio je prvi predsjednik \xc4\x8cehoslova\xc4\x8dke. Na tu je du\xc5\xbenost izabran 14. studenog 1918. godine, a bira\xc4\x8di su ga poslije jo\xc5\xa1 tri puta izabrali za predsjednika. Dao je ostavku 1935. godine. Kao "otac domovine" smirivao je zategnute odnose \xc4\x8de\xc5\xa1kih i slova\xc4\x8dkih stranaka.'